b"\n_START_ARTICLE_\nSanta Magdalena de C\xc3\xb2dol-Rodon\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici g\xc3\xb2tic arcaic d'una sola nau rectangular, sense absis. Als peus de l'esgl\xc3\xa9sia hi ha un magn\xc3\xadfic portal amb un arc apuntat que descansa sobre dues impostes i columnes, i capitells ornats amb motius florals. Les dovelles, de bons carreus, estan emmarcades, en tot el seu per\xc3\xadmetre, per un guardapols que tanquen les impostes decorades tamb\xc3\xa9 amb elements vegetals, com els capitells.\n_START_SECTION_\nHist\xc3\xb2ria\n_START_PARAGRAPH_\nPer les restes rom\xc3\xa0niques que queden a l'edifici, aix\xc3\xad com per diversos documents del castell de Castellar, podem situar la seva construcci\xc3\xb3 abans del segle XIII. Hi ha not\xc3\xadcies del 1377 que ens parlen d'una refeta de l'esgl\xc3\xa9sia, que, pel car\xc3\xa0cter g\xc3\xb2tic arcaic de l'edifici que coneixem, es devia renovar quasi totalment. Per altra banda, ha estat restaurada i modificada en diverses ocasions, entre d'altres, als anys 1803, 1864 i 1953."